b'\n_START_ARTICLE_\nPe\xc8\x99tera To\xc8\x99orog\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 la  965 m  altitudine \xc3\xaen partea nord-vestic\xc4\x83 a  satului Telec \xc8\x99i, \xc3\xaen imediata apropiere a DJ127A \xc3\xaen nord-estul Mun\xc8\x9bilor H\xc4\x83\xc8\x99ma\xc8\x99, la limita vestic\xc4\x83 a jude\xc8\x9bului Neam\xc8\x9b cu jude\xc8\x9bul Harghita._NEWLINE_Accesul c\xc4\x83tre obiectiv se face pe un traseu marcat \xc8\x99i semnalizat cu panouri de informare.\n_START_SECTION_\nDescriere\n_START_PARAGRAPH_\nReprezint\xc4\x83 o pe\xc8\x99ter\xc4\x83 aflat\xc4\x83 \xc3\xaen versantul de est-nord-est al muntelui To\xc8\x99orog la nivelul versantului drept al v\xc4\x83ii Bradului (Capra), la circa 9 km \xc3\xaen amonte de conflue\xc8\x9ba acestui p\xc3\xa2r\xc3\xaeu cu Bicazul. Are aspect de labirint subteran cu o lungime de 423 m dezvoltat \xc3\xaen sensul \xc3\xaenclin\xc4\x83rii stivei de conglomerate, pe denivelare de 57 m. _NEWLINE_Deoarece vizitarea nu se face \xc3\xaentr-un cadru organizat \xc8\x99i nu au fost luate m\xc4\x83suri de protejare \xc8\x99i conservare, actual pe\xc8\x99tera se afl\xc4\x83 \xc3\xaentr-o stare de degradare ireparabil\xc4\x83 (o parte dintre stalactite \xc8\x99i stalagmite au fost distruse de c\xc4\x83tre turi\xc8\x99ti, exist\xc4\x83 urme ale unor vetre de foc \xc8\x99i pere\xc8\x9bii poart\xc4\x83 urme de gravur\xc4\x83).\n_START_SECTION_\nImportan\xc8\x9ba ca arie protejat\xc4\x83\n_START_PARAGRAPH_\nRezerva\xc8\x9bia este de interes speologic \xc8\x99i faunistic. Din punct de vedere geologic, pe\xc8\x99tera reprezint\xc4\x83 un caz particular, legat de dezvoltarea endocarstului \xc3\xaen conglomerat. A ap\xc4\x83rut printr-un mecanism genetic complex \xc8\x99i, datorit\xc4\x83 inactiv\xc4\x83rii procesului de carstogenez\xc4\x83 este o pe\xc8\x99ter\xc4\x83 de tip fosil. Aici supravie\xc8\x9buie\xc8\x99te o important\xc4\x83 colonie de lilieci, care actual este pe cale de dispari\xc8\x9bie din cauza distrugerii de c\xc4\x83tre turi\xc8\x99ti a habitatelor din interior.\n_START_SECTION_\nAspecte turistice\n_START_PARAGRAPH_\nNu exist\xc4\x83 facilit\xc4\x83\xc8\x9bi turistice \xc8\x99i nici electrificare. _NEWLINE_Accesul \xc3\xaen primele dou\xc4\x83 s\xc4\x83li este facil, traseul implic\xc3\xa2nd ulterior trecerea printr-o gaur\xc4\x83 de 4-5 m unde, din cauza umezelii de pe pere\xc8\x9bi se recomand\xc4\x83 folosirea unor tehnici de asigurare. Din pricina dificult\xc4\x83\xc8\x9bilor pe care le implic\xc4\x83 \xc3\xaen continuare parcurgerea pu\xc8\x9burilor tunelurilor \xc8\x99i galeriilor de leg\xc4\x83tur\xc4\x83 (majoritatea sub 1 m \xc3\xaen\xc4\x83l\xc8\x9bime) dintre s\xc4\x83li, pe\xc8\x99tera nu poate avea func\xc8\x9bie turistic\xc4\x83. De principiu vizitarea ei se face numai pe anumite trasee \xc8\x99i, implic\xc4\x83 existen\xc8\x9ba ca partener a unei persoane cu o oarecare experien\xc8\x9b\xc4\x83 \xc3\xaen speologie.\n_START_SECTION_\nSpeleogenez\xc4\x83 \xc8\x99i aspecte geomorfologice\n_START_PARAGRAPH_\nPe\xc8\x99tera a ap\xc4\x83rut din cauze de natur\xc4\x83 tectonic\xc4\x83 \xc8\x99i a evoluat \xc3\xaen conglomerate cretacice, fiind din acest punct de vedere un caz particular pentru aceast\xc4\x83 parte a Carpa\xc8\x9bilor Orientali, deoarece relieful endocarstic de aici nu este legat de o zon\xc4\x83 calcaroas\xc4\x83. Este cea mai lung\xc4\x83 pe\xc8\x99ter\xc4\x83 din Rom\xc3\xa2nia cu genez\xc4\x83 \xc3\xaen conglomerate._NEWLINE_Conform geologului Constantin Grasu, premisele apari\xc8\x9biei pe\xc8\x99terii au fost fe\xc8\x9bele de stratifica\xc8\x9bie primar\xc4\x83 (exist\xc4\x83 un paralelism \xc3\xaentre plan\xc8\x99eul \xc8\x99i plafonul majorit\xc4\x83\xc8\x9bii compartimentelor \xc8\x99i \xc3\xaenclinarea bancurilor de conglomerate) \xc8\x99i sistemul de fisuri care str\xc4\x83bat masa acestora. Solubilitatea cimentului \xc8\x99i a elementelor calcaroase, a f\xc4\x83cut ca prin dizolvare \xc8\x99i eroziune fisurile \xc8\x99i golurile dintre stratele de conglomerate s\xc4\x83 fie treptat l\xc4\x83rgite, asfel form\xc3\xa2ndu-se s\xc4\x83lile. Forma\xc8\x9biunile concre\xc8\x9bionare au luat na\xc8\x99tere prin precipitare chimic\xc4\x83, rezultat al infiltr\xc4\x83rii apei de la suprafa\xc8\x9b\xc4\x83 \xc3\xaentr-o perioad\xc4\x83 climatic\xc4\x83 mult mai umed\xc4\x83 dec\xc3\xa2t cea actual\xc4\x83 (din acest motiv, sub raport hidrologic pe\xc8\x99tera este de tip fosil, actual inactiv\xc4\x83). \xc3\x8en dinamic\xc4\x83 s-au asociat  \xc8\x99i procese de pr\xc4\x83bu\xc8\x99ire a structurilor de conglomerate din plafon sau pere\xc8\x9bii laterali. _NEWLINE_\xc3\x8en partea sudic\xc4\x83, versantul \xc3\xaen care se afl\xc4\x83 pe\xc8\x99tera este br\xc4\x83zdat de un torent cu talvegul puternic \xc3\xaenclinat (jgheab) fa\xc8\x9b\xc4\x83 de care ea se g\xc4\x83se\xc8\x99te mai sus (de unde \xc8\x99i denumirea local\xc4\x83 de Jgheabul cu gaur\xc4\x83)._NEWLINE_Pe\xc8\x99tera este dezvoltat\xc4\x83 \xc3\xaen conglomerate cretacice superioare, depuse \xc3\xaen faza a treia de sedimentare a chiuvetei Tulghe\xc8\x99 \xc8\x99i constituite din majoritatea rocilor mai vechi din fundament (calcare jurasice si cretacice inferioare, gresii dure silicioase, jaspuri precum si fragmente de cristalin). Predomin\xc4\x83 \xc3\xaens\xc4\x83 elementele calcaroase, \xc3\xaen special calcarele de tip Stramberg.\n_START_SECTION_\nMic istoric\n_START_PARAGRAPH_\nDate extinse de certitudine despre cartografia pe\xc8\x99terii aduc, \xc3\xaencep\xc3\xa2nd cu anul 1966, N. Valenciuc, I. Ion \xc8\x99i M. Harea de la Universitatea \xe2\x80\x9eAlexandru Ioan Cuza\xe2\x80\x9d din Ia\xc8\x99i, dar explorarea deplin\xc4\x83 a acesteia s-a f\xc4\x83cut \xc3\xaen 1988 de c\xc4\x83tre Clubul Sportiv Montana One\xc8\x99ti._NEWLINE_Arealul, cu o suprafa\xc8\x9b\xc4\x83 de un hectar, a fost declarat arie protejat\xc4\x83 \xc3\xaen 1971 la propunerea  Muzeului de \xc8\x98tiin\xc8\x9be Naturale Piatra Neam\xc8\x9b \xc8\x99i Rezerva\xc8\x9bie natural\xc4\x83 mixt\xc4\x83 \xc3\xaen 1994, acest regim fiind reconfirmat prin Legea Nr.5 din 6 martie 2000 (privind aprobarea Planului de amenajare a teritoriului na\xc8\x9bional - Sec\xc8\x9biunea a III-a - zone protejate).'